ועדת הכלכלה, כנסת 20, פרוטוקול מספר 219, 2016-04-05 10:00

איתן כבל: בוקר טוב.

איתן כבל: אני שמח לקיים את הדיון הראשון באווירה קצת אינטימית.

איתן כבל: גברתי מנהלת הוועדה, היועצת, דובר, רשמת, ברשותכם נתחיל בתקנות הנפט (תיקון), התשע"ו-2015, בעניין שינוי סכומי האגרות.

איתן כבל: מי מציג?

<שמעון כהן: שמעון כהן, מנהל אגף תמלוגים וכלכלה במינהל אוצרות טבע.

<שמעון כהן: אדוני היושב-ראש, אנחנו באנו לפה לבקש שינוי תקנות של חוק הנפט.

<שמעון כהן: חוק הנפט קובע במספר סעיפים תשלומי אגרות עבור זכויות נפט.

<שמעון כהן: יש תשלום אגרה עבור זכות קדימה, תשלום אגרה עבור רישיון, תשלום אגרה עבור חזקה, וכן תשלום אגרה עבור רישום או עבור שיעבוד או העברת טובת הנאה.

<שמעון כהן: התקנות האחרונות שנקבעו היו בשנת 66', ובשנים האחרונות נעשתה במינהל אוצרות טבע חשיבה מחודשת על התקנות האלה.

<שמעון כהן: רצינו לעשות שינויים בתקנות האלה.

<שמעון כהן: השינויים הם לפשט את האגרות שקיימות ולהשוות אותן.

<שמעון כהן: למשל, יש לנו אגרה של זכות קדימה שהיא כרגע יותר נמוכה מאגרת הרישיון.

<שמעון כהן: מאחר והיקף העבודה או היקף הזכות שקיימת גם בזכות קדימה וגם ברישיון זה אותו דבר, רצינו להשוות את האגרה הזו.

<שמעון כהן: זה תיקון התקנה הראשונה שהגשנו פה: "תיקון תקנה 5ג, בתקנה 5ג לתקנות הנפט, במקום 6.04 שקלים לחודש יבוא 9.18 שקלים לחודש".

<שמעון כהן: מדובר פה על אגרה ל-1,000 דונם לחודש.

איתן כבל: אל תסביר לעצמך, תסביר לי.

איתן כבל: לקרוא אני יודע, אני מבין את הפשט.

איתן כבל: אני רוצה להבין מה זה.

<לאה ורון: בהשוואה למצב שנהג קודם לבקשה שלכם, האם אתם העליתם?

<לאה ורון: האם הפחתתם?

<לאה ורון: כמו כן, הפרמטרים לקביעת גובה האגרות.

<לאה ורון: תדבר באופן כללי על האגרות.

איתן כבל: כן, תסביר לי במה דברים אמורים.

איתן כבל: האם זה מתחבר גם כן לכל חיפושי הגז?

איתן כבל: האם זה קשור לזה?

איתן כבל: מה?

איתן כבל: מי? מו?

<שמעון כהן: אוקי, אתן הסבר יותר מפורט.

<שמעון כהן: יש מספר זכויות נפט.

<שמעון כהן: יש זכות נפט שזה פר קדימה.

איתן כבל: אני מכיר את זה, גם אני עבדתי פעם במערכות.

איתן כבל: אתה צריך לעשות את זה פשוט.

איתן כבל: תלמד אותי את העניין הזה, אל תסביר לי.

איתן כבל: אני כבר למדתי שתקנות כאלה שנראות פשיטא פתאום כל מיני דברים מסתתרים אחריהן.

איתן כבל: יכול להיות שזה סתם פשיטא, אבל יכול להיות שזה סתם ככה משהו מעניין שארצה להבין אותו יותר במכלול.

איתן כבל: כלומר, למה לא נעשה עד עכשיו?

איתן כבל: זה שישים ומשהו.

איתן כבל: סתם שיהיה לי ידע אישי אם יום אחד אשאל.

<לאה ורון: או שיום אחד תרצה לבקש להוציא גז מהאדמה.

איתן כבל: כן.

<שמעון כהן: קודם כל, בשנים האחרונות יש התעוררות בענף חיפושי נפט וגז ביבשה ובים, ואתם יודעים את זה.

<שמעון כהן: בשנים האחרונות משרד האנרגיה – מינהל אוצרות טבע, ערך שינויים רבים בהסדרות בכל מיני תחומים.

<שמעון כהן: עשינו הנחיות לערבויות, הנחיות ל- - -, כל מיני הנחיות שונות.

<שמעון כהן: כחלק מהשינויים שנעשו, נעשתה בדיקה מחדש גם על שינוי האגרות.

<שמעון כהן: האגרות משולמות גם לרישיון, גם על חזקה וגם על זכות קדימה.

<שמעון כהן: אתחיל בשינוי העיקרי פה, דווקא השינוי האמצעי, שעוד לא דיברתי עליו – ההשוואה בין אגרות ביבשה ובים.

<שמעון כהן: נכון לכרגע, למצב הקיים נכון כיום, אתה מחזיק רישיון ביבשה אתה משלם אגרה.

<שמעון כהן: בשנה השנייה אותו סכום אחד, ואחר כך זה עולה.

איתן כבל: כמה זה האגרה?

איתן כבל: על מה אתה משלם את האגרה?

<שמעון כהן: אתה משלם אגרה עבור 1,000 דונם.

<שמעון כהן: סכום האגרה כרגע ביבשה אומר - - -

איתן כבל: יש 1,000 דונם ששם אתה עושה את החיפוש.

<שמעון כהן: לא.

<שמעון כהן: גודל הרישיון המקסימלי הוא 400,000 דונם המקסימלי.

<שמעון כהן: הוא יכול להיות פחות.

איתן כבל: זאת אומרת, יש לי אזור חיפוש של 400,000 דונם.

איתן כבל: אני מקבל את הרישיון ללכת ולקדוח, לבצע את החיפושים בכל המתחם הזה של 400,000.

איתן כבל: כמה שילמתי עד היום אגרה?

<שמעון כהן: אתה צריך לשלם אגרה.

<שמעון כהן: אם זה בשנה ראשונה ואם זה ביבשה צריך לשלם אגרה של 109 שקל ל- 1,000 דונם.

<שמעון כהן: כפול 400 זה בערך 43,000 שקל.

<שמעון כהן: זה בשנה הראשונה והשנייה אם זה ביבשה.

איתן כבל: זה מה שהיה או זה מה שיהיה?

<שמעון כהן: זה מה שהיה ביבשה.

<שמעון כהן: בשנה השלישית זה עולה, בשנה הרביעית זה עולה, בשנה החמישית זה עולה.

<יערה למברגר: ואחר כך, חמישית ואילך.

איתן כבל: חמישית ואילך זה עולה במדרג עולה.

<לאה ורון: אין הגבלה לשנות הרישיון?

<שמעון כהן: שבע שנים, עד שבע.

<שמעון כהן: אז אמרנו, העלייה שקיימת ביבשה מ-109 שקל ל-181 שקל ל-361, ל-1,084 שקל, לפי המדרג שאמרנו ל-1,000 דונם.

<שמעון כהן: זה ביבשה.

איתן כבל: זה רק החיפוש, זה כאילו האישור לחפש.

<שמעון כהן: זה הרישיון, כן.

<שמעון כהן: בים האגרה גם לשנה הראשונה היא יותר נמוכה מהאגרה ביבשה, רק 72 שקל ל-1,000 דונם, וכל השנים זה אותו דבר.

<שמעון כהן: אין את המדרג העולה הקיים.

<יערה למברגר: זאת אומרת, יש סכום קבוע נמוך בכל שנות הרישיון שהוא באופן משמעותי נמוך מהיבשה.

<שמעון כהן: הוא יותר נמוך מהשנה הראשונה של היבשה.

<יערה למברגר: כן.

איתן כבל: למה?

<שמעון כהן: עשינו עבודת מחקר מסוימת.

<שמעון כהן: אמרנו: איך קרה הדבר הזה?

<שמעון כהן: הלכנו ובדקנו מה קרה בחוק בשנת 52'.

<שמעון כהן: משנה שהחוק הוקם, בשנת 52', אגרת רישיון ביבשה ובים זה היה אותו דבר.

<שמעון כהן: זה היה סכום קבוע של 5 לירות – אגרה קבועה כל השנים גם בים וגם ביבשה.

<שמעון כהן: בשנת 63' היתה ועדת ידין שדנה בסכומי האגרות ואז קבעה שצריך להיות מדרג מסוים בין השנים.

<שמעון כהן: לא יכול להיות שאתה תשב על הרישיון ולא תעשה כלום.

<שמעון כהן: זאת אומרת, אם אתה יושב על הרישיון, בשנה השלישית או הרביעית אתה צריך לשלם אגרה יותר גבוהה.

<שמעון כהן: אנחנו רוצים שתפתח, תקדח, ותגיע לשלב של תגלית בשביל לקבל חזקה כי בחזקה זה סכום אחר.

<שמעון כהן: זה היה האינטרס שקבעו באותן שנים.

<שמעון כהן: כשקבעו את הדיון הזה אחר כך תיקנו את התקנות בשנת 66', וזה היה דיון בוועדת כלכלה.

<שמעון כהן: צירפנו גם את הפרוטוקול והוא ישנו פה.

<שמעון כהן: אישרו את התיקון הזה.

<שמעון כהן: אלה מה?

<שמעון כהן: באותן שנים לא היו חיפושים בים.

<שמעון כהן: אז השאירו את הים בצד, לא נגעו בו.

<שמעון כהן: עשו שינוי רק באגרות ביבשה כי לא היה.

<שמעון כהן: הים לא היה רלוונטי, לא ידענו בכלל על הים.

<שמעון כהן: לא היה מידע על זה.

<שמעון כהן: נכון לעכשיו, על סמך אותו רעיון שהיה בשנת 63', שנת 66', אני אומר, כרגע יש חיפושים גם ביבשה, גם בים.

<שמעון כהן: אפילו בים יש חיפושים יותר מהיבשה.

<שמעון כהן: צריך להיות אותו רעיון, אותו מדרג, אותו מנגנון, אותם סכומים שיש אגרה גם ליבשה, שיהיה גם לים.

<שמעון כהן: זה הרעיון, זה השינוי העיקרי.

איתן כבל: ואתה משווה גם?

<שמעון כהן: משווה.

<שמעון כהן: אני אומר: מה שיש לי ביבשה, שיהיה גם בים.

<שמעון כהן: השינוי הוא פשוט.

<שמעון כהן: הוא גם נכון.

<שמעון כהן: היה עליו דיון גם בשנת 66'.

<שמעון כהן: זה גם מקובל כי בסך הכול אתה נותן זכות נפט, אם זה ביבשה או בים, וצריך להיות שוויון מסוים.

איתן כבל: זו לא אגרה נמוכה?

<שמעון כהן: האגרה היא לא נמוכה.

<שמעון כהן: דיברתי איתך סכומים על 1,000 דונם.

איתן כבל: כשאתה מקבל ממני 1,000 דונם, המדינה נותנת לך אפשרות לחפש ב-1,000 דונם.

איתן כבל: האם על ה-1,000 דונם האלה יכולים להיות כמה שיחפשו?

<שמעון כהן: לא, זה רק בן אדם אחד.

<שמעון כהן: אבל אתה לא נותן רק 1,000 דונם.

<שמעון כהן: אמרתי, גודל הרישיון הוא בערך 400,000 דונם.

איתן כבל: שמעון, הבנתי את מה שאדוני אומר.

איתן כבל: אני שואל.

איתן כבל: במסגרת ה-400,000 אמרת לי על 1,000 דונם.

איתן כבל: 1,000 דונם זה לא בדיוק שני מטר על שני מטר.

איתן כבל: זה בכל זאת מרחב לא קטן.

איתן כבל: השאלה שאני שאלתי היא האם יכולים לפעול על אותו מקום כמה.

<שמעון כהן: התשובה היא לא.

איתן כבל: אין לזה קשר אחר כך לסיכום אם מצא וכל ההסכמים.

איתן כבל: זה רק עצם הזכות הניתנת לך לחפש.

<שמעון כהן: כן, יש לך זכות.

<יערה למברגר: אם אחר כך אם מצא והפיק, אז כמובן יש עניינים אחרים.

<יערה למברגר: יש תמלוגים שהוא צריך לשלם.

<לאה ורון: תדבר בבקשה גם על סוגי האגרות השונות: על בקשה להיתר מוקדם, על בקשה לרישיון, על אגרה להעברת זכויות.

<לאה ורון: תדבר על היחסים השונים בין האגרות.

<לאה ורון: האם תנאי לקבלת רישיון זה בקשה להיתר מוקדם?

<לאה ורון: מתי מבקשים בקשה להיתר מוקדם?

<שמעון כהן: אני הסברתי לו את השינוי העיקרי.

איתן כבל: הבנו, העניין ברור.

איתן כבל: עכשיו תגיד לי מה כל אחת ואחת מן האגרות האלה ונתקדם.

<שמעון כהן: בדרך כלל בעבר הזכות הראשונית שנתנו לבעל הזכות שרצה לחפש, נתנו היתר מוקדם.

<שמעון כהן: היתר מוקדם – עושים סקרים גיאולוגיים ראשונים.

<שמעון כהן: האגרה שלו היא פר חודש, היא לא פר שנה.

איתן כבל: איך זה נקבע?

איתן כבל: האם במכרז?

איתן כבל: בזיכיון?

<שמעון כהן: עד עכשיו זה לא נקבע במכרז ולא נקבע בזיכיון.

<שמעון כהן: מי שמגיש בקשה, בוחנים את הבקשה על סמך פרמטרים מקצועיים, כלכליים.

<שמעון כהן: הבדיקה היא מאוד מאוד מקיפה.

<שמעון כהן: אנחנו גם שינינו את ההנחיות לאופן הבדיקה ולתנאים הכלכליים והמקצועיים שבעל זכות צריך לעמוד בהם.

<שמעון כהן: מאוד החמרנו.

<שמעון כהן: ואז מגיש בקשה מקבל את הרישיון.

<שמעון כהן: לפני מספר שנים השר סגר את הים ולא נתן חיפושים בים, וביבשה עשינו מין הליך תחרותי שמי שמגיש את הבקשה, אנחנו בוחנים את הבקשה.

איתן כבל: האם קרה לכם לאחרונה ששניים-שלושה הגישו לאותו אזור?

<שמעון כהן: כן, קורה ביבשה.

<שמעון כהן: נניח אישרנו את הבקשה, אישרנו את העמידה שלו, מפרסמים שבן אדם מסוים – לא אומרים מי הגיש – הגיש זכויות על הפוליגונים האלה.

<שמעון כהן: האם מישהו אחר רוצה להגיש על אותו שטח?

<שמעון כהן: ואז מישהו אחר יכול להגיש.

<שמעון כהן: אנחנו בוחנים את שתי הבקשות.

<שמעון כהן: משווים ביניהן מבחינת פרמטרים.

<שמעון כהן: דנים בזה בוועדה המקצועית, דנים בזה במועצת הנפט, ואז מועצת הנפט יכולה לבחון.

איתן כבל: איך יודעים?

איתן כבל: איפה אתם מפרסמים את זה?

<שמעון כהן: מפרסמים את זה גם אצלנו באתר וגם בעיתונות.

<שמעון כהן: יש הנחיות שמפרטות בדיוק את ההליך התחרותי הזה.

איתן כבל: כן.

איתן כבל: אני מדבר בקול רם במובן הזה של מי שלא מסתכל שם או לא קרא בעיתון.

איתן כבל: זה יכול להיות באיזה מקום ליד מודעות האבל, והוא לא שם לב.

<יערה למברגר: מי שמתעניין בתחום יבדוק באתר של המשרד הרלוונטי.

איתן כבל: זאת אומרת, אתם יוצאים מנקודת הנחה שהוא תמיד יבדוק באתר.

איתן כבל: מה הוא עשה לפני שהיה אתר?

איתן כבל: אתם הנחתם שהוא קורא עיתונים כל יום.

<יערה למברגר: פעם אנשים בדקו יותר מודעות בעיתונים.

איתן כבל: הבנתי.

<שמעון כהן: קודם כל, באתר.

<שמעון כהן: אנחנו מודעים לזה שבדרך כלל קורה - - -

איתן כבל: הנחת העבודה היא שאתה אומר: הוא הגיע למשרד.

איתן כבל: אבל אם הוא לא יודע שיש מישהו אחר שכבר ביקש על אותו מתחם אז הוא ממילא לא יודע.

איתן כבל: האם קרה לכם עד היום מצב שבו מישהו טען שהוא לא ידע?

<שמעון כהן: לא, לא קרה.

<שמעון כהן: זה מצב שלא קיים.

<שמעון כהן: בדרך כלל אנשים יודעים, מפרסמים את זה.

איתן כבל: אתה יוצא מנקודות הנחה.

<שמעון כהן: בסך הכול, האתר שלנו הוא מאוד - - -

איתן כבל: לא, לא.

איתן כבל: עזוב את האתר שלכם.

איתן כבל: האם אתה חושב שאני מתעורר בבוקר ואומר: אני חייב לגלוש באתר?

<שמעון כהן: האמת שיש דברים מאוד חשובים שם.

<שמעון כהן: אפילו דוחות על תמלוגים יש שם, אנחנו שקופים.

<שמעון כהן: אנשים מודעים סך הכול בהליך זכויות נפט.

<שמעון כהן: מי שמתעניין בחיפושי נפט, מניחים שהוא בודק וקורא ומתעניין.

איתן כבל: אני מניח.

איתן כבל: כמה בקשות היו לכם ב-2014?

<שמעון כהן: ב-2014 בקשות חדשות - היו שתיים-שלוש בקשות ביבשה.

איתן כבל: ובים כמה?

<שמעון כהן: כרגע הים סגור, משנת 2012.

<שמעון כהן: השר מתכנן לפתוח את הים ואנחנו נפתח את הים בהליך תחרותי.

איתן כבל: מתי?

<שמעון כהן: השר מדבר על השנה.

<שמעון כהן: אני מקווה שזה יהיה לקראת הרבעון השלישי.

איתן כבל: למה הוא סגר ב-2012 או שאין לך מושג?

<שמעון כהן: לדעתי, זה תהליך.

<שמעון כהן: אני לא יכול לדבר בשם השר.

איתן כבל: אדוני יכול להגיד: אני לא יודע.

איתן כבל: גם זו תשובה, זה בסדר גמור.

איתן כבל: אני לא רוצה שאדוני ינסה לקרוא מחשבות.

<שמעון כהן: אני מניח שהיו סיבות טובות לכך.

איתן כבל: אז אני מבקש מאדוני לבדוק ולשלוח לנו את זה בכתב.

איתן כבל: אני רוצה לדעת למה זה נסגר ב-2012.

<שמעון כהן: בסדר גמור.

איתן כבל: שמעון, אני גם אודה לאדוני אם תעביר לי את הכללים לפתיחת הים מחדש.

איתן כבל: אני רוצה לראות איזה כללים.

<שמעון כהן: הכללים עוד לא נקבעו.

איתן כבל: הבנתי.

איתן כבל: לכן אני אומר, לכשיקבעו אני אבקש להעביר לי אותם.

<שמעון כהן: אנחנו מתייעצים עם חברה בין-לאומית בתחום הזה.

איתן כבל: כמה כסף הכנסתם ב-2014 מהבקשות?

<שמעון כהן: גובה האגרות הוא סכום קטן מאוד מסך כל ההכנסות שאני גובה.

<שמעון כהן: אדוני היושב-ראש, האגרות הן בערך 2 מיליון שקל בשנה.

<שמעון כהן: זה לא סכומים מאוד מאוד גבוהים.

<שמעון כהן: סך הכול הגבייה העיקרית בתחום חיפושי גז ונפט זה בתחום התמלוגים.

איתן כבל: ברור, ברור.

איתן כבל: עזוב תמלוגים, תמלוגים זה דיון אחר.

<שמעון כהן: אגרות זה לא issue בשביל להגדיל את הכנסות המדינה.

איתן כבל: ברור לי.

איתן כבל: אני רק רוצה לדעת כדי שיהיה לי ידע אישי.

איתן כבל: כמה ב-2015?

<שמעון כהן: סדר גודל, אותו דבר, של כ-2 מיליון שקל.

איתן כבל: אתה אומר שיש לא יותר משתיים-שלוש בקשות בשנה.

<שמעון כהן: לא.

<שמעון כהן: משלמים אגרות לא רק על בקשות חדשות.

<שמעון כהן: גם כל שנה - אגרה שנתית.

איתן כבל: זה הבנתי.

איתן כבל: לא שאלתי לגבי הכסף.

איתן כבל: הבנתי שישנו המדרג של שנה ראשונה, שנה שנייה, ואז זה עולה.

איתן כבל: לא זו היתה שאלתי.

איתן כבל: שאלתי היתה באופן עקרוני.

איתן כבל: האם היו יותר משתיים-שלוש בקשות?

<שמעון כהן: בשנים האחרונות לא.

<שמעון כהן: ביבשה לא גילינו דברים משמעותיים, חוץ משדה מגד.

<שמעון כהן: כרגע מה שפתוח זה ביבשה.

<שמעון כהן: יש את הימים אבל לא בצורה מאוד גדולה.

<שמעון כהן: אנחנו מקווים שנפתח את הים ויהיה יותר.

איתן כבל: בסדר גמור.

איתן כבל: בואו נתחיל את ההקראה, ברשותכם, ואם יהיו לי שאלות אנחנו נשאל תוך כדי.

איתן כבל: בבקשה.

<שמעון כהן: התקנה הראשונה שאנחנו מבקשים לשנות זה תיקון תקנה 5ג: "בתקנה 5ג לתקנות הנפט, התשי"ג-1953 (להלן – התקנות העיקריות), במקום "6.04 שקלים חדשים" יבוא "9.18 שקלים חדשים".

<שמעון כהן: רק תיקון קטן פה.

איתן כבל: אתה מדלג על "בתוקף סמכותי".

איתן כבל: תקריא את הכול, בבקשה.

איתן כבל: אנחנו מאשרים את הכול.

איתן כבל: אתה רוצה שנשאיר את זה בחוץ?

<שמעון כהן: "בתוקף סמכותי לפי סעיפים 7א(ד), 19, 63, ו-82 לחוק הנפט, התשי"ב-1952 (להלן – החוק), ולאחר התייעצות עם המועצה, ובאישור שר האוצר לפי סעיף 39ב לחוק יסודות התקציב, התשמ"ה-1985, ובהתייעצות עם ועדת הכלכלה של הכנסת לפי סעיפים 7א(ד), 19 בחוק, ובאישור ועדת הכספים של הכנסת לפי סעיף 1(ב) לחוק יסוד: משק המדינה, אני מתקין תקנות אלה: תיקון תקנה 5ג..."

<אביגל כספי: רק לעניין ההיוועצות.

<אביגל כספי: יש פה הליך מעט מיוחד.

<אביגל כספי: בדרך כלל, התקנות שמגיעות לוועדה הוועדה מאשרת או לא מאשרת וכו'.

<אביגל כספי: זאת אומרת, יש לה סמכות אישור.

<אביגל כספי: במקרה הזה הסמכות היא התייעצות עם ועדת הכלכלה.

<אביגל כספי: בחוק המסמיך, בחוק הנפט, כתוב כי לשתי האגרות, לאגרה של זכות קדימה ולאגרת רישיון, האגרות האלה טעונות התייעצות עם ועדת הכלכלה ולא אישור כמו שבדרך כלל תקנות.

איתן כבל: כן, בסדר – מעניין.

<אביגל כספי: ברגע שזה נוגע לאגרות, סעיף 1(ב) לחוק יסוד: משק המדינה קובע שאם האגרות נקבעות בתקנות ולא בחוק כמו במקרה שלנו, ולא כתוב, והחוק לא מסמיך אחת מוועדות הכנסת לאשר, אז בעצם אישור התקנות יהיה על-ידי ועדה שקבעה הכנסת כשהכנסת קבעה שזה יהיה ועדת הכספים.

<אביגל כספי: זאת אומרת, כעיקרון ברגע שכתוב התייעצות בחוק המסמיך ולא אישור, התקנות צריכות לעבור לאישור ועדת הכספים כי זה תקנות של אגרות.

איתן כבל: אוקי.

<אביגל כספי: ולכן, פה שני הסעיפים שלגביהם קבועה חובת התייעצות שזה מה שאמרתי: זכות קדימה ורישיון, זה נדרשת התייעצות עם ועדת הכלכלה.

<אביגל כספי: אבל התקנות עצמן יאושרו בדיון מאוחר יותר בוועדת הכספים.

איתן כבל: אוקי, תודה.

איתן כבל: בבקשה – תיקון תקנה 5ג.

איתן כבל: 1.

<שמעון כהן: "תיקון תקנה 5ג 1.

<שמעון כהן: "בתקנה 5ג לתקנות הנפט, התשי"ג-1953 (להלן – התקנות העיקריות), במקום "6.04 שקלים חדשים" יבוא "9.18 שקלים חדשים".

<שמעון כהן: אני רק רוצה לתקן פה משהו קטן.

<שמעון כהן: היתה ירידת מדד מאז שהגשנו את הבקשה לוועדת הכלכלה והסכומים המעודכנים נכון כרגע, במקום 5.98 שקלים חדשים, יבוא 9.08 שקלים חדשים.

איתן כבל: איפה 5.98?

איתן כבל: אני רואה 6.04.

<שמעון כהן: במקום 6.04 צריך להיות 5.98, ובמקום 9.18 יבוא 9.08.

איתן כבל: הבנתי.

איתן כבל: הלאה.

<שמעון כהן: "תיקון תקנה 11א 2.

<שמעון כהן: בתקנה 11א לתקנות העיקריות – בתקנת משנה (א), ברישה, אחרי "ביבשה" יבוא "בים או בימה"; תקנת משנה (ב) – בטלה.

<שמעון כהן: " זה התקנה בשביל להשוות בין הים ליבשה.

איתן כבל: אוקי.

<שמעון כהן: "החלפת תקנה 66א 3.

<שמעון כהן: במקום תקנה 66א לתקנות העיקריות יבוא: עדכון סכומים (א) בתקנות אלה, "מדד" – מדד המחירים לצרכן שמפרסמת הלשכה המרכזית לסטטיסטיקה.

<שמעון כהן: (ב) סכומי האגרות בתקנות אלה יעודכנו ב-1 בינואר של כל שנה לפי שיעור שינוי של המדד שפורסם בחודש דצמבר שקדם לו לעומת המדד שפורסם בחודש דצמבר של השנה שקדמה לה.

<שמעון כהן: (ג) המנהל יפרסם בהודעה ברשומות את נוסח תקנות 5ג, 11א, 37א, ו-69 כפי שהשתנה עקב האמור בתקנה זאת.

<שמעון כהן: " הרעיון פה - שינוי המדד היה פעם ברבעון.

<שמעון כהן: מינהל הכנסות המדינה לאור האינפלציה הנמוכה ביקש לעשות שינוי מדד פעם בשנה ולא כל רבעון, וזה שינוי התקנה הזו.

<שמעון כהן: "החלפת תקנה 69 4.

<שמעון כהן: במקום תקנה 69 לתקנות העיקריות יבוא: אגרת רישום של העברה או שעבוד של זכויות נפט, או של טובת הנאה שבה, תהיה בסכום של 43,500 שקלים חדשים.

<שמעון כהן: אגרת רישום כאמור תשולם בעד הגשת כל בקשת רישום נפרדת, ותוגש בנפרד בידי כל בעל זכות או טובת הנאה שבה המבקש להעבירה או לשעבדה.

<שמעון כהן: " תחילה ותחולה 5.

<שמעון כהן: (א) תחילתן של תקנות אלה, למעט תקנה 3, שלושים ימים מיום פרסומן (להלן – יום התחילה).

<שמעון כהן: תקנות אלה יחולו אף לגבי זכויות שהיו קיימות ערב יום התחילה וטרם הוגשה בקשה לרישום לגביהן.

<שמעון כהן: " התחולה תחיל תוך שלושים יום, גם על רישיונות קיימים וגם על בקשות חדשות.

איתן כבל: אוקי.

איתן כבל: יש הערות למישהו מהנוכחים?

איתן כבל: אני רק רוצה להזכיר לך שאני מבקש את סיפור 2012 – סגירת הים.

איתן כבל: מה היו הסיבות שהובילו לסגירת הים?

איתן כבל: מה הסיבות שמבקשים לפתוח מחדש?

איתן כבל: כמו כן, את הכללים החדשים לפתיחת הים.

איתן כבל: אני מבקש שכל הפרטים האלה יונחו על שולחני בהקדם.

איתן כבל: שתי השאלות הראשונות – לא צריך לחכות לתיקון התקנות החדשות, ברור?

<שמעון כהן: ברור, בסדר גמור.

איתן כבל: אני אומר את זה למען הסר ספק.

איתן כבל: כי לפעמים אנחנו מנצנצים ואומרים: ניתן לו את התשובות כשיהיו התקנות.

איתן כבל: אז בוא לא נחכה לתקנות.

איתן כבל: אני כבר אומר לך שאני מבקש לתת לי את זה לאלתר, בסדר?

<שמעון כהן: בסדר גמור.

איתן כבל: אוקי.

איתן כבל: תודה על ההקראה.

איתן כבל: אני מודיע כי קוימה חובת ההיוועצות עם ועדת הכלכלה.

איתן כבל: אני מודה לכם.

<שמעון כהן: תודה רבה, אדוני היושב-ראש.

איתן כבל: תודה, אדוני.

איתן כבל: הישיבה נעולה.